钦定古今图书集成/明伦汇编/官常典/第704卷
## 钦定古今图书集成/明伦汇编/官常典/第704卷

| 钦定古今图书集成 明伦汇编 第七百四卷 |

| |

钦定古今图书集成明伦汇编官常典

第七百四卷目录

谏诤部纪事四

谏诤部杂录

官常典第七百四卷

《宋史·王信传》：信升左司员外郎，转对，论：“士大夫趋向
之敝，居官者逃一时之责，而后之祸患有所不恤；献
言者求一时之合，而行之可否有所不计。集贤者以
趣辨为能，而不为根本之虑；谋利者以羡馀为事，而
不究源流之实；持论尚刻薄，而寝失祖宗忠厚之意；
革敝类烦碎，而不明国家宽大之体，因循玩习，恬不
为怪。愿酌古之道，当时之宜，示好恶于取舍之间，使
天下靡然知乡，而无复为目前苟且之徇。”又论：“朝廷
有恤民之政，而州县不能行恤民之实。近岁不登，陛
下轸念元元，凡水旱州郡租赋，或蠲放，或倚阁住催。
然倚阁住催之名，可以并缘为扰，愿明与减放。”又论：
“豫备三说，收逃亡之卒，选忠顺之官”，严训练之职。又
言屯田利害，上皆纳其说。

《曾几传》：几除直秘阁，召对，言：“士气久不振，陛下欲起
之于一朝，矫枉者必过直，虽有折槛断鞅，牵裾还笏，
若卖直干誉者，愿加优容。”时帝惩桧擅权之弊，方开
言路，应诏者众。几惧有获戾者，先事陈之。帝大悦，授
秘书少监。

《程瑀传》：“瑀迁翊善，论金人入侵，未尝一大衄，有轻我
心，岂可保其不背盟。宜省费抑末，常赋外一毫不取
于民，民日益厚，兵日益强，使金人不敢窥为长计。帝
曰：‘且作十年’。瑀拜曰：‘十年之说，愿陛下早夜毋忘’。”
《刘一止传》：一止为越州教授，参知政事李邴荐为详
定一司敕令所删定官。绍兴初，召试馆职，其略曰：“事
不克济者，患在不为，不患其难。圣人不畏多难，以因
难而图事耳。如其不为，俟天命自回，人事自正，敌国
自屈，盗贼自平，有是哉？”高宗称善，且谕近臣，以所言
剀切知治道，欲骤用。执政不乐，除秘书省校书郎。
《孙道夫传》：道夫年十八贡辟雍，张浚荐于高宗，召对，
道夫奏：“愿修德以回天意，定都以系人心，任贤材，图
兴复以雪国耻。”上在越，浚遣道夫奏事，赐出身，改左
承奉郎。再召对，言：“汉中前瞰三秦，后蔽巴、蜀，孔明、蒋
琬出图关辅，未有不屯汉中者。今欲进兵陜右，当先
经营汉中、荆南东连吴会，北通汉沔，号用武之国，晋、
宋以来，尝倚为重镇，武帝亦以荆南居上流，故以诸
子居之。今守江当先措置，荆南时至，则蜀汉师出秦
关，荆楚师出宛、洛。陛下亲御六军，由淮甸与诸将会
咸阳，孰能御之？”上嘉纳。

《廖刚传》：“刚除徽猷阁直学士，知漳州。绍兴七年二月，
日有食之，诏内外官言事。刚言：陛下有建国之封，所
以承天意，示大公于天下后世者也。然而未遂正名
者，岂非有所待邪？有所待，则是应天之诚未至也。愿
陛下昭告艺祖在天之灵，正建国储君之号，布告中
外，不匿厥旨。异时虽百斯男不复更易，天下孰敢不
服。”上读之耸然。

《重庆府志》：“冯时行以奉礼郎赴行在所，时秦桧主和
议，忤之者立见贬逐。时行召对，力主和议不可信，至
引汉高帝分羹事为喻，帝曰：‘朕不忍闻。颦蹙而起。桧
乃谪时行知万州’。”

《宋史王大宝传》：孝宗即位，大宝除礼部侍郎，言：“古致
治之君，先明国是，而行之以果断。自军兴以来，曰征
曰和，浮议靡定。《太上传》丕基于陛下，四方日徯恢复，
国论未定，众志未孚。愿陛下果断，则无不济。”擢右谏
议大夫。

《章颖传》：“颖以兼经中乡荐，孝宗嗣服，下诏求言，颖为
万言书，附驿以闻，礼部奏名第一，孝宗称其文似陆
贽。”

《经济类编》：孝宗时，刘珙自湖南召还，初入见，帝首论
独断虽英主之能事，然必合众智而质之以至公，然
后有以合乎天理人心之正，而事无不成。若弃佥谋，
徇私见，而有独御区宇之心，则适所以蔽四达之明，
而左右私昵之臣，将有乘之以干天下之公议。帝嘉
纳之，授翰林学士。复上言：“世儒多病，汉高帝不悦学，
轻儒生。臣以为高帝所不悦者，特腐儒俗学耳。使当
时有以二帝三王之学告之，知其必敬信，功烈不止
此。”因陈圣王之学，以明理正心为万事之纲，帝称善。
《桯史》石湖立朝多奇节，其为西掖时，上用知阁门事、
枢密都承旨张说为佥书，满朝哗然起争，上皆弗听。
范既当制，朝士或过问当视草与否，笑不应，独微声
曰：“是不可以空言较。”问者不惬，又哗然谓党近习取显位，范亦不顾。既而廷臣不得其言而去者，范词犹
未下，忽请对。上意其弗缴，知其非以说事，接纳甚温。
范对久将退，乃出词头纳榻前。上色遽厉，范徐奏曰：
“臣有引谕，愿得以闻。今朝廷尊严，虽不可以下拟州
郡，然分之有别，则略同也。阁门官日月引班，乃今郡
典谒吏耳，执政大臣倅贰比也。陛下作福之柄，固无
容议。但圣意以谓有一州郡，一旦骤拔客将吏为通
判、职曹官，顾谓何耶？官属纵俛首，吏民观听，又谓何
耶？”上霁威沉吟曰：“朕将思之。”明日说罢。后月馀，范丐
去，上曰：“卿言引班事甚当，朕方听言纳谏，乃欲去耶？”
既而范竟不安于位，以集撰帅静江，明年春，说遂申
命，实乾道八年也。悟主以一言之顷，理明辞正，虽不
能终格，犹足为公议立赤帜云。

《宋史孙逢吉传》：“逢吉，绍熙元年迁秘书郎兼皇子嘉
王府直讲。二年春二月，雷雪之沴交作，诏求直言，疏
八事，去蔽谀，亲讲读，伸论驳，崇气节，省用度，惜名器，
拔材武，饬戎备，擢为右正言。”

《徐邦宪传》：邦宪三迁为秘书郎，韩𠈁胄开兵端，同恶
附和，无敢先发一语议其非者，邦宪独首言之。丐外，
知处州，陛辞，力谏用兵不可太骤。再岁召还，言“求名
义以息兵，莫若因建储而肆赦，借殊常之恩，为弭兵
之名。因行赦宥，大霈德泽。东委宣谕，西委宣抚，洗弄
兵之咎，省戍边之师。发仓粟以赈饿殍，及农时而复
民业。如此，则建储之义，正与息兵相为表里也。”
《李祥传》：“祥迁宗正少卿，国子祭酒，丞相赵汝愚以言
去国，祥上疏争之曰：顷寿皇崩，两宫隔绝，中外汹汹，
留正弃印亡去，国命如发。汝愚不畏灭族，决策立陛
下，风尘不摇，天下复安，社稷之臣也。奈何无念功至
意，忽体貌常典，使精忠巨节，怫郁黯暗，何以示后世。”
除直龙图阁、湖南运副。

《经济类编》：知南康军朱熹疏言：“今宰相、台省、师傅、宾
友、谏诤之臣，皆失其职，而陛下所与亲密谋议者，不
过一二近习之臣，上以蛊惑陛下之心志，下则招集
天下士大夫之嗜利无耻者，盗陛下之权，窃陛下之
柄，使陛下之号令黜陟，不复出于朝廷，而出于一二
人之门，名为陛下独断，而实此一二人者阴执其柄，
臣恐莫大之祸，必至之忧，近在朝夕，而陛下独未知
之。”帝读之，大怒曰：“是以我为亡也。”谕赵雄令分析，雄
言于帝曰：“士之好名，陛下疾之愈甚，则人之誉之愈
众，不若因其长而用之，彼渐当事任，能否自见矣。”帝
以为然，诏以熹提举江西常平茶盐。

《宋史游仲鸿传》：“仲鸿改监登闻鼓院，会侍讲朱熹以
论事去国，仲鸿闻之，即上疏曰：‘陛下宅忧之时，御批
数出，不由中书。前日宰相留正之去，去之不以礼。谏
官黄度之去，去之不以正。近臣朱熹之去，复去之不
以道。自古未有舍宰相、谏官、讲官而能自为聪明者
也。愿亟还熹，毋使小人得志，以养成祸乱’。”

《傅伯成传》：“伯成为湖广总领，嘉定元年召对，面论前
日失于战，今日失之和，小使虽返，要求尚多。陛下不
获已悉从之。使和议成，犹可以纾一时之急。否则虚
帑藏以资敌人，驱降附以绝来者，非计也。今之策虽
以和为主，宜惜日为战守之备。”权户部侍郎。史弥远
初拜相，麻词有“‘昆命元龟’之语，闽帅倪思以为不当”
用御史劾罢思，伯成因对及其事，帝曰：“过当者再。”对
曰：“思固过当，但恐摧抑太过，遂塞言路。乞明诏台谏、
侍从，竭尽底蕴，无以思为戒。”

《何异传》：“异嘉定元年召为刑部侍郎。五月不雨，异上
封事言近日号令或从中出，而执政不得与闻其事，
台谏不得尽行其言。陛下闵念饥民，药病殡死，遐荒
僻峤，安得实惠？多方称提，不如缩造楮币；阜通商米，
不如稍宽关市之征。”

《齐东野语》：“庆元间，赵忠定去国，太学生周端朝、张衜、
徐范、蒋传、林仲麟、杨宏中以上书屏斥，遂得‘六君子
之名。开禧间，丁大全用事，以法绳多士，陈宜中与权，
刘黼声伯、黄镛器之。林则祖、兴周、曾唯师孔、陈宗正
学，亦以上书得谪，号‘六君子’’。”至景定初，时相欲收士
誉，悉上春官，并擢高第，时议或有异论。既而林则祖、
陈宗先死，曾屡遭斥，三公者相继召试，居言路，出藩
入从。咸淳癸酉间，声伯自海阃召为从官，翰苑与权，
自闽帅擢秋官，居锁闼。器之起家知庐陵兼仓部。是
岁六月，正言郭阊劾器之虚名多足以误世，实德乃
可以服人。又云：“黄镛偶侪六士，遂得虚名。昨守吴门，
怪状百出，愧士不敢谒学，畏军不敢”阅武。暨绾郡符，
复兼庾节，怪诞仍不可枚数矣。越宿，陈与权入奏曰：
“朝廷建官，本欲兼收实用，臣子事上，岂容徒窃虚名？
倘公议有及于斯，虽顷刻难安于位。比观谏坡造膝
之抨弹，斥去庐陵治郡之无状，一皆公论，何预孤踪？
但首发虚名之误世，上系国家，而明指六士，以修言
已行辞色，盖亦谓忝”论思之数，将使自知进退之谋，
欲乞特界闲廪，以穆师言。诏不允，云：“虚名误世，辞气
若过于抑扬；实德服人，指意则有所归重，援是求去非朕攸闻。”刘声伯亦一再疏求去，不允。郭不自安，乞
罢言职者亦再，云：“直言无忌者，谏之职，何敢容私？转
喉触讳者，语之穷，安能逆料？”惟兹吉守旧有直声，惜
其预“六士之称，不能终誉如此。今指其两郡之政，谓
之非虚名，可乎？”二臣何见，相继引嫌，实自实，虚自虚，
人品固难于概论，闻所闻，见所见，事理委无以相干。
亦不允其请而陈疏至四五，且引书读之嫌。御批云：
“卿以不必疑之言，而申必欲去之请，如国体何？”前诏
谓虚名实德，各有所指，盖尽之矣。书读引“嫌，勿书可
也，何以去为？”于是侍御陈坚节夫、豸官陈过圣观共
为一疏，乞申谕三臣，各安职守。而黄户书万石、陈兵
书存、常户侍楙、曹礼侍孝庆、倪刑侍曹、高工侍斯得、
李右史玨、文左史复之共为一疏，调停之久而方定。
知大体者殊不然之。事久论定，虚名实德于人亦可
概见矣。

《宋史郑性之传》：性之，端平元年召为吏部侍郎，入对，
言：“陛下大开言路，以通壅蔽，心苟爱君，谁不欲言？言
不切直，何能感动？譬如积水，久壅一决其势必盛，其
声必激。故言者多则易于取厌，言之激则难于乐受。
若少有厌倦，动于词色，则谗谄乘间，或不自知矣。”又
言：“愿陛下明诏百辟，涤去旧污，一以清白相帅，权之
所在，势所必趋，恐惧戒谨，尤防以微，以保终誉，毋招
谤议，则朝纲肃而国体尊矣。”又曰：“为君者不以尧舜
自期，则无善治；告君者不陈尧舜之道，则无远猷。”擢
左谏议大夫。

《宁海县志》：“张𤣱，嘉禧进士，历官浙西宪干。伏阙三上
书言天下大计，斥死岭表，天下冤之。”

《黟县志》：“汪一龙，理宗时国学上舍。性刚方，持大节。时
国家大计及用人得失，许太学上疏切谏。淳祐四年，
朝廷起复史嵩之为相，一龙曰：‘人伦天下之大命，夺
情起用，是以不孝令也’。于是同黄恺伯百四十人上
疏，疏再上，不听，乃与恺伯等作卷堂文，蹈海而去，以
生死争之。朝廷罢嵩之，下诏召回。后嵩之纠工部徐”
元杰、刘汉弼、一龙复同蔡德润百七十人叩阍讼冤。
其忠君爱国类如此。

《金史杨伯雄传》：海陵乙夜问鬼神事，伯雄进曰：“汉文
帝召见贾谊，夜半前席，不问百姓而问鬼神，后世颇
讥之。陛下不以臣愚陋，幸及天下大计，鬼神之事，未
之学也。”海陵曰：“但言之，以释永夜倦思。”伯雄不得已，
乃曰：“臣家有一书记，人死复生。”或问：“‘冥官何以免罪’？
答曰：‘汝置一历，曰：日所为，暮夜书之。不可书者，是不
可为也’。”海陵为之改容。夏日，海陵登瑞云楼纳凉，命
杨伯雄赋诗，其卒章云：“六月不知蒸郁到，清凉会与
万方同。”海陵忻然，以示左右曰：“伯雄出语不忘规戒，
为人臣当如是矣。”

大定六年，上幸西京，欲因往凉陉避暑，伯雄率众谏
官入谏，上曰：“朕徐思之。”伯雄言之不已，同列皆引退，
久之乃起。是年，至凉陉徼巡，果有疏虞。上思伯雄之
言，及还，谓近臣曰：“群臣有干局者众矣，如伯雄忠实，
皆莫及也。”上谓伯雄曰：“龙逢、比干皆以忠谏而死，使
遇明君，岂有是哉？”伯雄对曰：“魏徵愿为良臣，正谓遇”
明君耳。因顾谓宰相曰：“《书》曰：‘汝无面从，退有后言’。朕
与卿等共治天下，有事可否，即当面陈。卿等致位卿
相，正行道扬名之时，偷安自便，徼幸一时，如后世何？”
群臣皆称万岁。

《移剌履传》：履擢经史院编修官，兼笔砚直长。一日，世
宗召问曰：“朕比读《贞观政要》，见魏徵嘉谋忠节，良可
称叹，近世何故无如征者？”履曰：“忠嘉之士，何代无之，
但上之人用与不用耳。”世宗曰：“卿不见刘仲晦、张汝
震耶？朕超用二人者，以尝居谏职，屡有忠言故也。安
得谓之不用？第人材难得耳。”履曰：“臣未闻其谏也。且
海陵杜塞言路，天下缄口，习以成风。愿陛下惩艾前
事，开谏诤之门，天下幸甚。”

《徒单镒传》：章宗尝问汉高帝、光武优劣，平章政事张
万公对曰：“高祖优甚。”镒曰：“光武再造汉业，在位三十
年，无沈湎冒色之事。高祖惑戚姬，卒至于乱。由是言
之，光武优。”上默然。镒盖以元妃李氏，隆宠过盛，故微
谏云。

《元史耶律楚材传》：太宗素嗜酒，日与大臣酣饮，楚材
屡谏不听，乃持酒槽铁口进曰：“麹糵能腐物，铁尚如
此，况五脏乎。”帝悟，语近臣曰：“汝曹爱君忧国之心，岂
有如吾图撒合里者耶？”敕近臣进酒，三锺而止。
《赵璧传》：宪宗即位，召璧问曰：“天下何如而治？”对曰：“请
先诛近侍之尤不善者。”宪宗不悦。璧退，世祖曰：“秀才，
汝浑身都是胆耶？吾亦为汝握两手汗也。”

《李昶传》：“中统二年春，内难平，昶上表贺，因进讽谏曰：
患难所以存儆戒，祸乱将以开圣明。伏愿日新其德，
虽休勿休，战胜不矜，功成不有，和辑宗亲，抚绥将士，
增修庶政，选用百官，俭以足用，宽以养民，安不忘危，
治不忘乱，恒以北征宵旰之勤，永为南面逸豫之戒。
世祖称善《孟攀鳞传》：攀鳞，世祖中统三年授翰林待制、同修《国
史》。至元初，召见，条陈七十事，大抵“劝上以郊祀天地，
祠太庙，制礼乐，建学校，行科举，择守令以字民，储米
粟以赡军，省无名之赋，罢不急之役。百司庶府，统于
六部，纪纲制度，悉由中书，是为长久之计。”世祖悉嘉
纳之。

《窦默传》：默尝与刘秉忠、刘肃、商挺侍上前，默言：君有
过举，臣当直言。都俞吁咈，古之所尚。今则不然。君曰
可，臣亦以为可。君曰否，臣亦以为否。非善政也。明日，
复侍帝于幄殿，猎者失一鹘，帝怒，侍臣或从旁大言，
谓宜加罪。帝恶其迎合，命杖之，释猎者不问。既退，刘
秉忠等贺，默曰：非公诚结主知，安得感悟至此。
《不忽木传》：不忽木，至元二十一年，召参议中书省事。
时卢世荣阿附桑哥，言能用己则国赋可十倍于旧。
帝以问不忽木，对曰：“自昔聚敛之臣如桑弘羊宇文
融之徒，操利术以惑时君，始莫不谓之忠，及其罪稔
恶著国，与民俱困，虽悔何及。愿陛下无纳其说。”帝不
听。二十二年，世荣以罪被诛，帝曰：“朕殊愧卿。”

《王恽传》：“恽至元二十六年，授少中大夫，福建闽海道
提刑按察使，每谓为治之本在于得人，乃进言于朝
曰：福建所辖郡县五十馀，连山距海，实为边徼重地。
平定以来，官吏贪残，故山寇往往啸聚，愚民因而蚁
附，剽掠村落。官兵致讨，复蹂践之，甚非朝廷一视同
仁之意也。今虽不能一一择任守令，而行省官僚如
平章左丞尚缺，宜特选清望素著，简在帝心，文足以
抚绥黎庶，武足以折冲外侮者，使镇静之，庶几治安
可期矣。”时行省讨剧贼锺明亮无功，恽复条陈利害
曰：“福建归附之民，户几百万，黄华一变，十去四五。今
剧贼猖獗，又酷于华，其可以寻常草窃视之？况其地
有溪山之险，东击西走，出没难测，招之不降，攻之不
克。宜选精兵，申明号令，专命重臣节制，以计讨之，使
彼势穷力竭，庶可取也。”二十八年，召至京师。二十九
年春，见帝于柳林行宫，遂上《万言书》，极陈时政。授翰
林学士、嘉议大夫。

《廉希宪传》：希宪疾，世祖诏征扬州名医视之。希宪服
其药，能杖而起。帝喜谓希宪曰：“‘卿得良医，疾向愈矣’。
对曰：‘医持善药以疗臣疾。苟能戒慎，则诚如圣谕。设
或肆惰，良医何益’？”盖以医讽谏也。

《许国祯传》：国祯子扆，一名忽鲁火孙，转正议大夫，仍
提点太医院事。有窃大安阁礼神之币者，将诛之，群
臣莫敢言，忽鲁火孙独谏曰：“敬神，善事也，因置人于
死地，臣恐神不享所祭。”帝即命释之。

《杨朵儿只传》：朵儿只迁宣徽副使，有言近臣受贿者，
帝怒其非所当言，将诛之。时张珪为御史中丞，叩头
谏，不听。朵儿只言于帝曰：“诛告者失刑，违谏者失谊。
世无诤臣久矣，张珪真中丞也。”帝喜，竟用珪言，拜朵
儿只为侍御史。

《经济类编》：元武宗时，阿沙不花见帝容色日悴，乘间
进曰：“陛下八珍之味不知御，万金之身不知爱，而唯
麹糵是耽，妃嫔是好，是犹两斧伐孤树，未有不颠仆
者。陛下纵不自爱，独不思祖宗付托之重，天下仰望
之切乎？”帝悦曰：“非卿孰为朕言？”因命进酒。阿沙不花
顿首谢曰：“臣方欲陛下节饮，而反劝之，是臣之言不
信于陛下也。臣不敢奉诏。”左右皆贺，帝得直臣
《元史李谦传》：仁宗即位，召十六人，谦居其首，乃力疾
见帝于行在，疏言九事，其略曰：“正心术以正百官，崇
孝治以先天下，选贤能以居辅相之位，广视听以通
上下之情，恤贫乏以重邦家之本，课农桑以丰衣食
之源，兴学校以广人材之路，颁律令使民不犯，练士
卒居安虑危。至于振肃纪纲，纠察内外台宪之官，尤
当选素著清望、深明治体、不事苛细者为之。”帝嘉纳
焉。

《拜住传》：英宗从容谓拜住曰：“朕思天下之大，非朕一
人思虑所及。汝为朕股肱，毋忘规谏，以辅朕之不逮。”
拜住顿首谢曰：“昔尧舜为君，每事询众善，则舍己从
人，万世称圣。桀纣为君，拒谏自贤，悦人从己，好近小
人，国灭而身不保。臣等仰荷洪恩，敢不竭忠以报？然
事言之则易，行之则难，惟陛下力行，臣等不言，则臣
之罪也。”帝嘉纳之。又尝谓拜住曰：“今亦有如唐魏徵
之敢谏者乎？”对曰：“盘圆则水圆，盂方则水方。有太宗
纳谏之君，则有魏徵敢谏之臣。”帝并善之。

《陈思谦传》：“思谦改礼部主事，首言教坊、仪凤二司，请
并入宣徽，以清礼部之选。其官属不当与文武臣并
列，朝会宜置百官之后，大乐之前。诏从之。”

《虞集传》：“集每承顾问，及古今政治得失，委曲尽言。或
随事规谏，出不语人，谏或不入。归家悒悒不乐，家人
见其然，不敢问其故也。”

《逯鲁曾传》：鲁曾除太常博士，武宗一庙未立，后主配
享，集群臣廷议之。鲁曾抗言：先朝以武宗皇后真哥
无子，不立其主。时伯颜为右丞相，以为明宗之母亦
乞列氏，可以配享。徽政院传太后旨，以文宗之母唐兀氏可以配享。伯颜问鲁曾曰：“先朝既以真哥皇后
无子，不为立主，今所立者明宗母乎，文宗母乎？”对曰：
“真哥皇后在武宗朝已膺玉册，则为武宗皇后。明宗、
文宗二母后，固为妾也。今以无子之故，不为立主，以
妾后为正宫，是为臣而废先君之后，为子而追封先
父之妾，于礼不可。且燕王垂即位，追废其母后，而立
其先母为后，以配享先王，为万世笑，岂可复蹈其失
乎！”集贤大学士陈颢，素嫉鲁曾出曰：“唐太宗册曹王
明之母为后，是亦二后也，岂不可乎？”鲁曾曰：“尧之母
为帝喾庶妃，尧立为帝，未闻册以为后而配。喾皇上
为大元天子，不法尧舜而法唐太宗邪？”众服其议，而
伯颜韪之，遂以真哥皇后配焉。

《明外史宋思颜传》：“建大都督府，以思颜兼参军事。太
祖尝视事东阁，天暑，汗沾衣，左右更以衣进，皆数经
浣濯者。思颜曰：‘主公躬行节俭，衣浣濯之衣，真可示
法子孙。但恐今日如此，后或不然，愿终始如一’。太祖
嘉其直，赐之币。他日又进曰：‘句容虎为害，既捕获，宜
除之。今豢养民间何益’？太祖欣然，即命取二虎并一”
熊杀之，分其肉赐百官。思颜随事纳忠类此。

《明纪事本末》：“洪武十年，诏天下臣民言事，得实封，直
达御前。”

《见闻录》：太宗于宫中得建文时群臣所上封事千馀
通，披览一二，有干犯者，命翰林院侍讲解缙等遍阅
有关系军马钱粮数目则留，馀有干犯者悉焚之。既
而从容问缙等曰：“尔等宜皆有之。”众稽首未对。修撰
李贯进曰：“臣实无之。”太宗曰：“尔以独无为贤也，食其
禄则思任其事，当国家危急之际，在近侍独无一言”，
可乎？“朕非恶夫尽心于建文者、但恶导诱建文、坏祖
法、乱政经耳。尔等前日事彼、则忠于彼。今日事朕、当
忠于朕。不必曲自遮蔽也。”

《明纪事本末》：“仁宗时，大理寺少卿戈谦言事过激，吕
震等交奏其沽名。上颇厌之，因免谦朝参。杨士奇进
曰：‘四方朝觐之臣咸在，岂能尽知谦过？传之于远，将
谓朝廷不能容直言’。上惕然曰：‘此吕震误朕也’。遂命
士奇书敕引过，而待谦如初。”

宣宗征高煦旋师，驻跸献县。陈山劝上移师彰德，袭
执赵王，令杨士奇草诏。士奇曰：“事须有实，天地鬼神
岂可欺哉！且敕旨以何为辞？”又谓蹇义、夏原吉等曰：
“太宗皇帝惟三子，今上亲叔二人。一人有罪者不可
恕，其无罪者当厚之，庶几仰慰皇祖在天之灵。”蹇义
以士奇言白，上不怿，然亦不复言移兵矣。

《水东记略》：岳季方性刚而志高，不轻屈下人，在内阁
不久被黜，有士人告之曰：“先生犯孔子戒矣。”问之云
何，则曰：“未信而谏是也。”公应之曰：“初上用我左右，责
任教戒甚至，敢不尽心。若子以谏官处我，则恐未然。”
后被谪，有自京师来者，传天语于甘肃曰：“岳正倒好，
只是大胆。”或以贺公曰：“上念公如此，行召公矣。”曹生
为写待漏容。公遂檃括其辞，题于上曰：“岳正倒好，只
是大胆。惟帝念哉，必当有感。如或赦汝，再敢不敢！臣
尝闻古人之言，盖将之死而靡憾也。”

《明纪事本末》：“宪宗时，汪直用事，势倾中外，天下凛凛。
有中官阿丑𢘆于上前作院本，颇有谲谏风。一日，丑
作醉者酗酒状，前遣人佯曰：‘某官至’。酗骂如故。又曰
‘驾至’。酗亦如故，曰：‘汪太监来’。醉者惊迫帖然。旁一人
曰：‘驾至，不惧而惧汪太监，何也’？曰：‘吾知有汪太监，不
知有天子’。又一日，忽效直衣冠，持双斧，趋跄而行。或”
问答云：“吾将兵，惟仗两钺耳。”问钺何名，曰：“王越、陈越
也。”上微哂。自是而直宠衰矣。

《明外史夏寅传》：“寅授南京吏部主事，进郎中。成化初，
考满入都，上言：‘徐州旱涝，民不聊生。壤接山东，素产
豪杰，饥馁切身，必为盗贼。乞特遣大臣镇抚，蠲租发
廪。沿途贡船，丁夫不足，役及老稚，而所载官物仅一
箱，馀皆私赍。乞严禁绝。淮、徐、济宁，两京咽喉，宜各设
文武官镇守，训兵屯田，常使两京声势联络，则仓猝
可以制变’。”章下所司行之。

《双槐岁抄》，伏阙泣谏，自唐、宋以来有之。成化四年六
月，慈懿皇太后钱氏崩，宪庙嫡母也。诏大臣议葬所，
众相视，莫敢先发。大学士彭时谓同朝曰：“梓宫当合
葬裕陵，主当祔庙，无可议者。”即与礼部尚书姚夔定
议，具疏引汉文帝合葬吕后、宋仁宗合葬刘后故事，
乞念纲常之大体，先帝之心，必求至当。此莫大典礼，
“万一有违，在廷百辟将有言之，岂能保其终无据理
改而从正者乎？”上犹重违母后之意，未允。时率群臣
伏文华殿以请，号哭不起。上闻之，使中官宣谕，使众
官退。翰林中。有呵中官使还者，众官皆曰：“死不敢奉
诏，且不得命，不敢退。”时与学士商辂、刘定之进曰：“人
心如此，实天理所在，望朝廷俯从。”于是中官入奏，上
感动母后亦悟，即传旨谕群臣曰：“卿等昨者会议，大
行慈懿皇太后合祔陵庙，固朕素志。但圣母疑事有
相妨，未即俞允，朕心终不自安，再三据礼所幸圣慈
开喻，特赐允诺。卿等其如前议施行，勿有所疑，故谕众闻命，咸呼万岁而退。

《明纪事本末》：“‘孝宗时，王恕为吏部尚书，遇事敢言，时
有建白，众议谓业已行矣。恕言：天下事苟未得其当，
虽十易之不为害’。若谓已行不及改，则古之纳谏如
流，岂皆未行乎？”

孝宗召大学士刘健等议日讲事。上曰：“讲书须推明
圣贤之旨，直言无讳。若恐伤时，过为隐覆不尽，虽日
进讲，亦何益乎？且先生辈与翰林诸官，是辅导之职，
皆所当言。”健对曰：“臣等若不敢言，则其馀百官无复
敢言者矣。”上曰：“然。”

武宗初，内侍刘瑾与其党八人为狗马鹰犬，歌舞角
抵以娱帝。瑾尤狯黠，渐用事。户部尚书韩文每退朝
对僚属言，辄泣下。郎中李梦阳曰：“比言官章入，交劾
诸内侍，章下阁，阁下持劾章甚力。公诚及此时率诸
大臣死争去，瑾辈易耳。”文捋须昂肩，毅然曰：“是也，即
事勿济，吾年足死矣。不死不足以报国。”乃嘱梦阳具
疏草曰：“毋文文，览弗省也；毋多多，览弗竟也。”疏具，遂
合九卿诸大臣上言，请将太监马永成、谷大用、张永、
罗祥、魏彬、刘瑾、丘聚、高凤等缚送法司，以消祸萌。疏
入，上惊泣不食，诸阉大惧。先是，科道交章请除群奸，
阁议持章不肯下，诸阉已窘。会诸大臣疏又入。于是
上遣司礼监八人齐诣阁议，一日三至。健等卒持不
下。明日，命诸大臣入，传谕曰：“诸大臣爱君忧国言良
是。第奴侪侍上久，不忍即置之法。幸少宽之，上自处
耳。”众相顾莫敢出一语。韩文曰：“今海内民穷盗起，天
变日增。群小辄导上游宴无度，荒弃万几。文等备员
卿佐，何忍无言？”是日诸阉益窘，自求安置南京，而阁
议又持不从。时王岳与司礼太监范亨、徐智等亦助
文等，密奏上。上不得已允之，待明旦发旨捕瑾等下
狱。而吏部尚书焦芳者，故与瑾善，遂以所谋泄之瑾。
瑾等八人遂夜趋上前，环跪哭曰：“害瑾等者岳也。”于
是立命刘瑾入掌司礼监，丘聚等分据要任。瑾传命
榜岳、亨、智，逐之南京，而外廷未知也。晨伏阙，则旨下。
健等知事不可为，各上疏求去，文等皆罢斥。瑾矫诏
以刘健、谢迁、韩文等皆为奸党，榜于朝堂。

户部主事李梦阳上书指斥弊政，反复数万言，内指
外戚寿宁侯尤切至。疏入，皇后母金夫人及张鹤龄
深恨之，日泣诉于上前。上不得已，下梦阳狱。科道交
章论救，金夫人犹在上前，泣涕求加重刑。上怒，推案
起。既而法司具狱词以请，上径批梦阳复职。一日，刘
大夏被召，便殿奏事毕，上曰：“近日外议如何？”大夏曰：
“近释李梦阳，中外欢呼，至德如天地。”上曰：“梦阳疏内
‘张氏’二字。”〈张氏指外戚犹言张家也〉“左右谓其语涉皇后，朕不得
已下之狱。比法司奏上，朕试问左右作何批行？”一人
曰：“此人狂妄，宜杖释之。朕揣知此辈欲重责梦阳致
死，以快宫中之忿，朕所以即释复职，更不令法司拟
罪也。”大夏顿首曰：“陛下行此一事，尧舜之仁也。”
武宗议北征，自称威武大将军、太师、镇国公朱寿巡
边，以江彬为威武副将军扈行，令内阁草敕。大学士
杨廷和、梁储、蒋冕、毛纪上疏力谏，且云：“万一宗藩中
援祖训，指此为言，陛下何以应之？又或以朝无正臣，
内有奸邪为名，陛下之左右与臣等又何以自解？”不
听。廷和遂称疾不出。上御左顺门，召梁储，面趣令草
制。储对曰：“他可将顺，此制断不可草。”上大怒，挺剑起
曰：“不草制，齿此剑。”储免冠伏地泣谏曰：“臣逆命有罪，
愿就死，草制则以臣名君，臣死不敢奉命。”良久，上掷
剑去。乃自称之，不复草制。

《见闻录》：明武宗南巡至南都，中使矫诏，令泗州进美
人善歌吹者数十人。时汪应轸以给事斥知泗州，上
言：“泗州妇女荒陋，且近多流亡，无以应敕旨。臣向募
桑妇十馀人，倘蒙纳之宫中，俾受蚕事，实于治化有
裨。”事遂寝。

《无锡县志》：“顾可久，正德九年进士，授行人。武宗将南
狩，可久倡同官上言：‘陛下轻万乘，弃九重，忽垂堂之
戒，而甘驰骏之游。纵不自惜，如宗庙太后何’？上怒，廷
杖之。”

南昌郡乘查仲道，正德进士，授兵部武库司主事。会
当南巡，伏阙号谏，杖于廷。

《黄州府志》：“吴璋倜傥负气，少折节读书，慕隽不疑之
为人。嘉靖初，大礼议起，一时忤旨被谴诸臣凡一百
二十人。璋曰：‘陈东之于李纲，非古人哉！子死孝，臣死
忠，分也’。遂徒步数千里，诣阙上书伸救。杨廷和等力
持诸公前议，语甚激烈。上怒，下锦衣卫杖八十。越数
日，太庙灾。上问曰：‘湖广前日上疏，小吏何在’？守者意
上不能容，遂压死以报。上曰：‘惜哉，朕将有以用之也’。”
《仙居县志》：“张俭，正德九年进士。除工部主事，迁刑部
员外郎。时与杨慎善，世庙议大礼同，抗疏争之，且挺
笏批桂萼。上震怒，廷杖滨死者再，出为江西佥事。”
《浙江通志》：“徐江山性耿直敢言，夏言与曾铣受祸，无
敢白其冤者。江山首上疏申救陶仲文”、段朝用以方
术得幸江山，立辨其奸，虽数触上怒，然素知其不阿置勿论。

《宁波府志》：“赵吴登嘉靖丙戌进士，授行人。世宗将迁
献陵，吴上疏谏，有‘舜葬苍梧之野，三妃未之从，愿太
后少损贞妇之思，致隆从子之义语。会廷臣亦多谏
者，事得止。后太后忽问世宗献陵不迁之故，世宗以
吴谏止对，因述致隆从子数语，大忤慈旨，下锦衣狱，
杖之四十，谪福建布政司照磨’。”

《吉安府志》：“曾翀嘉靖时，太宰汪𬭎不职，给事中海阳
薛宗铠首言之，𬭎上疏肆辩。继台谏交章论劾，𬭎辩
益力。翀方卧病邸中，愤然具疏，其略曰：‘人臣之罪，莫
大于欺罔。臣观𬭎诋辩一疏，有人臣所不敢言、不当
言。𬭎掩主上之美，附宰执之权，庇七人之奸，塞言官
之路，乃敢肆言至此，欺罔专擅，无人臣礼。乞早正其
罪，以保治安’。”疏上，竟褫𬭎职而下，翀并宗铠锦衣狱。
狱中自叙生平大概，多忠孝语，略微纤芥怨悔之意。
狱成，与宗铠同杖于午门，中使奔呼播踊，翀神色不
渝，第曰：“臣言得行，臣罪当诛。”杖已，越日而毙。

《四川总志》：“王尊贤性刚介，博学能文。嘉靖贡至太学。
时上好方士，多灾异，人莫敢言，尊贤撰《圣学要义》《中
和衍义》上之。及谏立东宫，忤权臣，下狱。已而上阅其
书奇之，谓辅臣曰：‘布衣敢言当世事，忠臣也’。释其狱，
授程番推官。”

《明纪事本末》：嘉靖四十四年，户部主事海瑞上言：“陛
下谬谓长生可得，一意修元，土木兴作，二十馀年不
视朝政，法纪弛矣。数行推广事例，名器滥矣。二王不
相见，人以为薄于父子；以猜疑诽谤戮辱臣下，人以
为薄于君臣。乐西苑而不返大内，人以为薄于夫妇。
今愚民之言曰：‘嘉者，家也；靖者，尽也’。谓民穷财尽，靡
有孑遗也。然而内外臣工修斋建醮，相率进香；天桃
天药，相率表贺。理之所无，断可见已。民熙物洽，薰为
泰和，陛下性中真药也。道与天通，命由我立，陛下性
中真寿也。”疏上，帝大怒，命逮系下镇抚司。

《诗》含神雾，上以风化下，下以风剌上。主文而谲谏，言
之者足以戒。

《韩诗外传》：天子有争臣七人，虽无道，不失其天下。昔
殷王纣残贼百姓，绝逆天道，至斮朝涉刳孕妇脯鬼
侯醢梅伯，然所以不亡者，以其有箕子、比干之故。微
子去之，箕子执囚为奴，比干谏而死，然后周加兵而
诛绝之。诸侯有争臣五人，虽无道，不失其国。吴王夫
差为无道，至驱一市之民，以葬阖闾，然所以不亡者，
有伍子胥之故也。胥以死，越王句践欲伐之，范蠡谏
曰：“子胥之计策，尚未忘于吴王之腹心也。子胥死后
三年，越乃能攻之。大夫有争臣三人，虽无道，不失其
家。季氏为无道，僭天子，舞八佾，旅泰山，以雍彻。孔子
曰：‘是可忍也，孰不可忍也’？”然不亡者，以冉有、季路为
宰臣也。故曰：有谔谔争臣者，其国昌；有默默谀臣者，
其国亡。《诗》曰：“不明尔德，时无背无侧。尔德不明，以无
陪无卿。”言大王咨嗟，痛殷商无辅弼谏诤之臣，而亡
天下矣。

扬子《法言重黎篇》：“或问淳于越曰：‘伎曲请问。曰：始皇
方虎’。”而枭磔噬士，犹腊肉也。越兴亢眉，终无挠辞，
可谓伎矣；仕无妄之国，食无妄之粟，分无妄之桡，自
令之间而不违，可谓曲矣。或问：茅焦历井干之死，使
始皇奉虚左之粟，乘蔡生欲安项，咸阳不能移，又亨
之。或者未辩欤？曰：“生舍其木侯，而谓人木侯，亨，不亦
宜乎？”焦逆讦而顺守之，虽辩劘虎牙矣。

《申鉴》：“或问进谏受谏孰难？”曰：“后之进谏难也，以受之
难故也。若受谏不难，则进谏斯易矣。”

《颜氏家训》：谏诤之徒，以正人君之失尔。必在得言之
地，当尽匡赞之规，不容苟免偷安，垂头塞耳。至于就
养有方，思不出位，干非其任，斯则罪人。故《表记》云：“事
君远而谏，则谄也，近而不谏，则尸利也。”《论语》曰：“未信
而谏，人以为谤己也。”

《中说》：薛收曰：“谏，其见忠臣之心乎？其志直，其言危。”子
曰：“必也直而不迫，危而不诋，其知命者之所为乎！狡
乎逆上，吾不与也。”

《东坡志林》东漠，肃宗时糓贵，经用不足，尚书张林请
以布帛为租，官自煮盐，且行均输。独朱晖文季以为
不可。事既寝，而陈事者复以为可行，帝颇然之，晖独
奏曰：“《王制》，天子不言有无，诸侯不言多少，食禄之家
不与百姓争利。今均输之法，与贾贩无异，盐利归官，
则下人宿怨。布帛为租，吏当奸盗，皆非明王所当行。”
帝方以林言为然，发怒，切责诸尚书，晖等皆自系狱。
三日，诏出曰：“国家乐闻驳议，黄发无愆，诏书过也，何
故自系？”晖因称病笃。尚书令以下惶怖，谓曰：“今得谴，
奈何称病，其祸不细！”晖曰：“行年八十，蒙恩得在机密当以死报。若心知不可而顺于雷同，负臣子之义。今
耳目无所闻见，伏待死。”遂闭口不复言。诸尚书不知
所为，乃共劾奏晖。帝意解，寝其事。后数日，诏使直事，
即同晖起居，太医视疾，太官赐食，晖乃起。元祐七年
七月二十日，偶读《后汉朱文季传》，感叹不已。肃宗号
称长者，诏书既引罪而谢文季矣，诸尚书何怖之甚
也！文季于此强立，不足多贵，而诸尚书为可笑也。云
其祸不细，不知何等为祸。盖以帝不悦后必不甚进
用。为莫大之祸也。悲夫。

《龙川别志》：张公安道尝为予言治道之要，罕有能知
者。老子曰：“道非明民，将以愚之。”国朝自真宗以前，朝
廷尊严，天下私说不行，好奇喜事之人，不敢以事摇
撼朝廷。故天下之士知为诗赋以取科第，不知其它
矣。谚曰：“水到鱼行。”既已官之，不患其不知政也。昔之
名宰相，皆以此术驭下。王文正公为相，南省试《当仁
不让于师赋》，时贾边、李迪皆有名场屋，及奏名而边、
迪不与。试官取其文观之，迪以落韵，边以师为众，与
注疏异，特奏令就御试。王文正议：“落韵失于不详审
耳。若舍注疏而立异论，不可辄许，恐从今士子放荡，
无所准的。”遂取迪而黜边。当时朝论大率如此。仁宗
初年，王沂公、吕许公犹持此论。自设六科以来，士之
翘侈者皆争论国政之长短。二公既罢，则轻锐之士
稍稍得进，渐为奇论以撼朝廷，朝廷往往为之动摇。
庙堂之浅深既可得而知，而好名喜事之人盛矣。许
公虽复作相，然不能守其旧格，意虽不喜，而亦从风
靡矣。其始也，范讽、孔道辅、范仲淹三人以才能为之
称首。其后许公免相，“晏元献为政，富郑公自西都留
守入参知政事，深疾许公，乞多置谏官以广主听。上
方向之，而晏公深为之助，乃用欧阳修、余靖、蔡襄、孙
沔等并为谏官。谏官之势，自此日横。郑公犹倾身下
士以求誉，相帅成风。上以谦虚为贤，下以傲诞为高，
于是私说遂胜，而朝廷轻矣。”然予以张公之论，得其
一不得其二，徒见今世朝廷轻甚，故思曩日之重，然
不知其敝也。大臣恣为非横，而下无由能动，其害亦
不细也。使丁晋公之时，台谏言事必听，已如仁宗中
年，其败已久矣。至于许公非，诸公并攻其短，其害亦
必有甚者。盖朝廷之轻重则不在此。诚使正人在上，
与物无私，而举动适当，下无以议之，而朝廷重矣，安
在使下不得议哉？下情不上通，此亦人主之深患也。
可则从之，否则违之，岂害于重哉？西汉之初，耑任功
臣，侯者如绛、灌之流，不可谓不贤。至使贾谊、董仲舒
皆老死不得用，事偏则害生。故曰：“张公得其一，不得
其二。”由此言之也。

《东轩笔录》：祖宗朝，宰相怙权，尤不爱士大夫之论事。
赵普当国，每臣僚上殿，先于中书供状，不敢诋斥时
政，方许登对。田锡为谏官，尝论此事，后方少息。士大
夫有口者多外补。王禹偁在扬州，以诗送人云：“若见
鳌头为借问，为言枨也减刚肠。”又，丁谓留滞外郡甚
久，及为知制诰，以启谢时宰，有效慎密于孔光；不言
《温树》；体风流于谢客，但咏《苍苔》是也。

《悬笥琐探》：“王端毅恕历仕四十五年，凡上三千馀疏，
皆忠直凯切。盖忧世之志如范希文，济世之才如司
马君实，直谏如汲长孺，惠爱如郑子产，年九十矣，犹
考论古今，不忘忧国。”

《读书镜》：唐穆宗时，崔发殴曳中人，因系狱，不以郊赦
原。台谏李勃、张仲方伦申救，皆不听。李逢吉从容言
曰：“崔发殴曳中人，诚大不恭。然其母年八十，因发下
狱，积忧成病。陛下方以孝治天下，所宜务。”上愍然曰：
“比谏官但言发冤，未尝言不恭，亦不言其有老母。如
卿所言，朕何为不赦之？”即释其罪。东坡下御史狱，张
安道上书救之，令其子恕至登闻鼓院投进，恕徘徊
不敢投。久之，东坡出狱，见其副本吐舌色动，人，询其
故，不答。其后子由见之云：“宜吾兄之吐舌也。”此事正
得张恕力。或问之，子由曰：“独不见郑昌之救盖宽饶
乎？”其疏云：“上无许史之属，下无金张之托，正是激宣
帝之怒尔。宽饶以犯许史辈有此祸，乃再讦之，是益
怒也。东坡何罪？独以名太高，与朝廷争胜耳。”安道之
疏乃云：“其实天下之奇材也。”独不激人主怒乎？刘器
之尝云：“是时救东坡者，宜但言本朝未尝杀士大夫。
今乃方开端，则是杀士大夫自陛下始。而后世子孙
因而杀贤士大夫，必援陛下以为例。神宗好名畏义，
疑可止之。”余曰：“此谓止骂所以助骂，助骂所以止骂。
凡家庭、乡党皆然，不独谏法也。”

人主宫闱之中，少有偏昵，臣子不可妄有攀援，亦不
可过为排击。如汉高文时，帝欲易太子，张子房惟安
太子则已耳，不能使帝之必去戚夫人也。袁盎惟止
慎夫人不与后并坐则已耳，不能使帝之必去慎夫
人也。盖内阃燕私，人臣之分，自有不敢与者。若使果
能使二帝去二夫人，亦岂人臣之福乎？孔子不止鲁
之女乐，管仲不去齐桓之《六嬖》四姬，古之圣贤，皆有
深见。而少年喜事者，形之章奏，刻之书帙，至遍于辇毂市肆之间。此在布衣交友不能堪，而天子能容之
乎？不曰“立党”，则曰“离间”；不曰“树功”，则曰“挟制。”吾惧国
本因之而动摇也。

元帝优游不断，暗懦不武，恭、显擅权，许、史恃势，萧太
傅之死，刘向、周堪之下狱，宗社几危，主德日损，不可
不谏也。薛广德以御史大夫之贵，而不闻以死争之，
徒循默保位而已，至于从船从桥，相去几何，乃欲自
刎，以颈血溅帝。刘元城言，哲宗皇帝尝因春日经筵
讲罢，移坐小轩中赐茶，自起折一柳枝，程颐为说书，
遽起谏曰：“方春万物生荣，不可无故摧折。”哲宗色不
平，因掷弃之。温公闻之不乐，谓门人曰：“遂使人主不
欲亲近儒生，正为此辈。”夫薛大夫、程伯子意非不善，
而人主厌以为琐，惧以为迂，则不若小处放他一路，
大处可以邀其必听。此亦谏臣所当知也。

《沧江野史》：李公梦阳上疏，有“二病、三害、六渐”之说，所
虞宦官、外戚、盗贼之祸。后来其言，无一不酬。正德初，
刘瑾擅权稔恶，继以流贼四起，几至大乱。至嘉靖中，
寿宁侯卒以骄横干诛，三复此疏。其才识气节，一时
可想矣。